Sanae Takaichi

Sanae Takaichi (jaapani keeles 高市 早苗 Takaichi Sanae; sündinud 7. märtsil 1961 Yamatokōriyamas Nara prefektuuris) on Jaapani poliitik, alates 21. oktoobrist 2025 Jaapani peaminister ja 4. oktoobrist 2025 Liberaaldemokraatliku Partei juht. Ta on mõlemas ametis esimene naine.

Aastatel 1993–2003 oli ta parlamendi alamkoja liige ning pidas alates 2003. aastast erinevaid ministriameteid peaministrite Shinzo Abe ja Fumio Kishida valitsustes.

Takaichi poliitilisi vaateid on kirjeldatud konservatiivsete või ultrakonservatiivsetena, ehkki ta ise on end viimatisel ajal pidanud pigem "mõõdukaks konservatiiviks". Ta valitsemiskava näeb ette riigis proaktiivsete valitsuskulutuste ja nn abenomicsi jätkamist. Sotsiaalsetel teemadel on ta jäänud konservatiivseks, olles vastu samasooliste abielude seadustamisele, abikaasatele sama perekonnanime võtmise kohustuse kaotamisele ja naiste arvamisele Jaapani keiserliku trooni pärimisjärjekorda. Välispoliitiliselt on ta olnud tugev Taiwani ja Ameerika Ühendriikide – Jaapani liitlassuhete toetaja ning peab vajalikuks muuta riigi põhiseaduse 9. artiklit, mis ei luba Jaapanil ühelegi välisriigile sõda kuulutada. Tähelepanu on pälvinud ka tema revisionistlikud vaated Jaapani tegevusele Teises maailmasõjas.

 Varasem elukäik ja haridus 
Takaichi sündis keskklassi peres. Ta isa Daikyū (1934–2013) töötas Toyotaga seotud autotööstusettevõtte heaks, ema Kazuko (1932–2018) teenis prefektuuri politseis.

Pärast keskkooli lõpetamist õnnestus tal kvalifitseeruda Keio ja Waseda eraülikooli Tokyos, kuid Takaichi vanemad keeldusid eliitkoolide õppetasu maksmast ja tahtsid, et tütar valiks kodule lähema õppeasutuse. Intervjuudes on ta ka öelnud, et vanemad ei pidanud tütrele tema soo tõttu kõrgharidust üldse vajalikuks ja tahtsid raha säästa noorema venna õpingute toetamiseks. Vanemate survel asuski ta õppima kodust 50 kilomeetri kaugusel asuvasse riiklikku Kōbe Ülikooli, sõites iga päev kuus tundi vanemate kodust kooli ja käies kõrvalt ka osalise koormusega tööl. Ülikoolis õppimise kõrvalt tegeles ta ka muusikaga, oli ühe kohaliku ansambli trummar ja tahtis saada rokkmuusikuks. 1984. aastal lõpetas ta kooli ärikorralduse erialal bakalaureuseõppes.

Pärast ülikooli lõpetamist oli ta ühe aasta Ameerika Ühendriikides demokraadist Colorado päritolu kongresmeni Patricia Shroederi kantseleis praktikant.

 Poliitiline karjäär 

1995. aastal astus ta Liberaaldemokraatlikku Parteisse.

 Vaated 
Takaichi poliitilisi vaateid on iseloomustatud eriti konservatiivsete ja natsionalistlikena. Tema parteikaaslane Taro Kono on öelnud, et erakonnas kuulub Takaichi paremäärmuslikku tiiba. Ajalehed nagu Deutsche Welle, South China Morning Post on teda iseloomustanud "paremäärmuslikuna", samas kui Time, Los Angeles Times, The New York Times, The Guardian, Politico, Foreign Policy ja Public Broadcasting Service (PBS) on tema kohta kasutanud sõna "ultrakonservatiiv".

Pidades oma eeskujuks poliitiliste vaadete kujunemisel endist Ühendkuningriigi peaministrit Margaret Thatcherit, kannab Takaichi tihti talle austusavaldusena siniseid kostüüme. Vahel kutsutakse tedagi sarnaselt Thatcheriga hüüdnimega Raudne Leedi.

Takaichi on paremäärmusliku ja ultrakonservatiivse organisatsiooni Nippon Kaigi liige, mis mh toetab Jaapani ajaloo ümbermõtestamist marurahvusliku malli järgi. Tähelepanu ja kriitikat on pälvinud samuti ka tema regulaarsed visiidid vastuolulisse Yasukuni pühamusse, kus mälestatakse Jaapani sõjaohvreid (sh A-klassi sõjakurjategijaid II maailmasõjast).

 Isiklikku 
 Abielud ja tervis 
2004. aastal abiellus ta Esindajatekoja saadiku Taku Yamamotoga. Abielu lahutati 2017. aasta juulis, Takaichi tõi muu hulgas põhjuseks poliitiliste vaadete erinevuse. 2021. aasta detsembris abiellusid Yamamoto ja Takaichi uuesti. Neil pole ühiseid lapsi, ent paar kasvatas koos kahte tütart ja üht poega Yamamoto varasemast abielust. Esimest korda abielludes võttis Takaichi oma seaduslikuks perekonnanimeks abikaasa nime, kuid kasutas avalikus elus edasi oma neiupõlvenime. Uuesti abielludes võttis Yamamoto Takaichi nime, täites seeläbi seadusliku nõude, et abiellunud paaril peab olema sama perekonnanimi. 2025. aastal sai Yamamoto ajuinfarkti, misjärel on ta parem kehapool olnud halvatud. Takaichi on olnud abikaasa hooldaja.

Pärast günekoloogilise haiguse tõttu läbitud operatsiooni oli tal probleeme rasestumisega ning hiljem otsustas ta laste saamisest loobuda. 2007. aastal ütles ta: "Ma soovin, et ühiskond oleks viljatute naiste suhtes mõistev."

 Hobid ja muu 
Takaichi on hobuste võiduajamisliiga JRA ning spordiklubide Gamba Osaka ja Hanshin Tigers suur fänn. Ta on ka heavy metal<nowiki'i ja Jaapani rokkmuusika austaja, oma lemmikbändidena on ta nimetanud Iron Maidenit, Deep Purple'it, Demon Kakkat, B'zi ja X Japanit. Ta huvitub ka mootorratastest ja on omanud Kawasaki Z400-t, ehkki loobus mootorrattasõitudest pärast poliitikasse minekut.

Äramärkimist on leidnud tema sõprus Yoshihiko Nodaga, kes on 2024. aastast suurima opositsioonierakonna Jaapani Konstitutsioonilise Demokraatliku Partei juht. Nad töötasid koos Matsushita Valitsus- ja Haldusinstituudis.

 Viited 

 Välislingid 


Kategooria:Jaapani peaministrid
Kategooria:Sündinud 1961